กรณีศึกษา ส. ขอนแก่น จากเด็กไร้บ้าน สู่เจ้าของธุรกิจพันล้าน
หลายคนอาจมีคำถามในใจ ว่าต้องมีเงินทุนเท่าไร  ถึงจะสร้างธุรกิจได้สำเร็จ วันนี้ เรามาดูหนึ่งในนักธุรกิจไทย  ที่เรียกได้ว่า ต้นทุนของเขา เริ่มต้นจากคำว่าติดลบ   อย่างไรก็ตาม เขาก็สามารถประสบความสำเร็จ และกลายมาเป็นเจ้าของธุรกิจระดับพันล้าน
23 ธ.ค. 2563

กรณีศึกษา ส. ขอนแก่น จากเด็กไร้บ้าน สู่เจ้าของธุรกิจพันล้าน /โดย ลงทุนแมน
หลายคนอาจมีคำถามในใจ ว่าต้องมีเงินทุนเท่าไร 
ถึงจะสร้างธุรกิจได้สำเร็จ
วันนี้ เรามาดูหนึ่งในนักธุรกิจไทย 
ที่เรียกได้ว่า ต้นทุนของเขา เริ่มต้นจากคำว่าติดลบ
อย่างไรก็ตาม เขาก็สามารถประสบความสำเร็จ
และกลายมาเป็นเจ้าของธุรกิจระดับพันล้าน
ธุรกิจที่ว่านั้นก็คือ บริษัท ส. ขอนแก่น เจ้าของแบรนด์อาหารพื้นบ้าน
หมูหย็อง หมูแผ่น กุนเชียง ที่คนไทยหลายคนน่าจะคุ้นเคยกันดี
นักธุรกิจที่เรากำลังกล่าวถึงคือใคร
และกว่าจะประสบความสำเร็จอย่างในวันนี้ เขาต้องผ่านอะไรมาบ้าง?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
นักธุรกิจคนนั้น มีชื่อว่า คุณเจริญ รุจิราโสภณ
และที่บอกว่าเขาเริ่มต้นจากติดลบนั่นก็เพราะว่า คุณเจริญเติบโตขึ้นมาอย่างยากลำบาก
ต้องอดมื้อกินมื้อ ไม่มีเงินเช่าบ้านจนเคยถึงขนาดไม่มีบ้านอยู่อาศัย 
และท้ายที่สุด เขาก็ได้ถูกนำไปฝากไว้กับคุณย่า
ในวัย 13 ปี คุณเจริญที่เพิ่งจบการศึกษาระดับ ป.4 ได้เริ่มทำงานหาเงิน 
เพื่อเลี้ยงดูคุณแม่ และน้องอีก 4 คน เพราะคุณพ่อเสียชีวิต
ในช่วงเช้าเขาต้องออกไปทำงานหาเงิน 
ในขณะที่ช่วงบ่ายถึงจะได้ไปโรงเรียน
อย่างไรก็ตาม เรื่องราวเหล่านี้กลับผลักดันให้คุณเจริญ 
มีความตั้งใจว่าจะสร้าง “ธุรกิจเป็นของตัวเอง” และประสบความสำเร็จให้ได้
หลังจากนั้น คุณเจริญได้มีโอกาสเข้าทำงานที่เครือซีพี
และที่นั่น เขาสามารถไต่เต้าจนกลายเป็นหนึ่งในผู้บริหารคนสำคัญ 
ที่สามารถปลุกปั้นกิจการไก่ย่างห้าดาวให้เป็นที่รู้จัก
อย่างไรก็ตาม คุณเจริญก็ได้ตัดสินใจลาออกหลังจากอยู่กับเครือซีพีมายาวนานกว่า 10 ปี
ทั้งนี้ ก็เพื่อออกมาก่อตั้งธุรกิจของตัวเอง ที่ชื่อว่า ส. ขอนแก่น
โดยชื่อแบรนด์  ส. ขอนแก่น ย่อมาจาก สินค้าจากขอนแก่น นั่นเอง
ไอเดีย ส. ขอนแก่นของคุณเจริญเกิดขึ้นหลังจากสังเกตเห็นว่า คนกรุงเทพฯ มักจะซื้อหมูหย็อง หมูแผ่น และกุนเชียง กลับมาจากจังหวัดขอนแก่น
เขาจึงเปลี่ยนไอเดียมาเป็นธุรกิจ
เริ่มต้นจากการซื้อสินค้าของฝากยอดนิยมจากจังหวัดขอนแก่น 
นำมาแปะแบรนด์ ส. ขอนแก่น และนำมาจัดจำหน่ายที่กรุงเทพฯ
ในปีถัดมา คุณเจริญต้องการที่จะสร้างมาตรฐานให้สินค้า
มีความสะอาดปลอดภัย จึงได้เริ่มลงทุน 3 แสนบาท 
เป็นทุนสำหรับการสร้างโรงงานผลิตอาหารพื้นเมือง เพื่อยกระดับมาตรฐานให้มีคุณภาพมากขึ้น
ยกตัวอย่างเช่น กระบวนการผลิตหมูยอ 
ที่เดิมทีจะใช้ใบตองห่อแล้วนำไปนึ่ง 
ก็ได้เปลี่ยนมาเป็นการผลิตหมูยอโดยใช้เครื่องทำไส้กรอกเยอรมันมาประยุกต์ใช้
ทำให้การผลิตทำได้รวดเร็ว และยังมีคุณภาพสูง
และก็ดูเหมือนว่าแนวคิด และกลยุทธ์ทางธุรกิจของคุณเจริญจะถูกใจผู้บริโภค
เพราะหลังจาก ส. ขอนแก่น ทำธุรกิจได้เพียง 8 ปี
บริษัทแห่งนี้ก็เติบโต จนสามารถจดทะเบียนเข้าตลาดหลักทรัพย์แห่งประเทศไทย ได้สำเร็จ
หลังจากนั้น ส. ขอนแก่นก็ได้เริ่มกระจายความเสี่ยงทางธุรกิจ 
โดยได้ขยายธุรกิจ เช่น อาหารทะเลแปรรูป ขนมขบเคี้ยว รวมถึงร้านอาหาร 
ซึ่งนั่นก็รวมไปถึงการส่งออกสินค้าไปยังต่างประเทศ
แล้วตอนนี้ ส. ขอนแก่น ทำธุรกิจอะไรบ้าง?
เรามาดู ผลประกอบที่ผ่านมาของบริษัท ส. ขอนแก่นฟู้ดส์ จำกัด (มหาชน)
ปี 2560 รายได้ 2,681 ล้านบาท กำไร 136 ล้านบาท
ปี 2561 รายได้ 2,791 ล้านบาท กำไร 191 ล้านบาท
ปี 2562 รายได้ 2,865 ล้านบาท กำไร 112 ล้านบาท
โดยรายได้ทั้งหมดของบริษัทเป็นสัดส่วนมาจาก
ธุรกิจอาหารพื้นเมืองไทย 43%
ตัวอย่างผลิตภัณฑ์ เช่น แหนม หยูยอ ไส้กรอกอีสาน
ธุรกิจอาหารทะเลแปรรูป 33%
ตัวอย่างผลิตภัณฑ์ เช่น ลูกชิ้นปลา ลูกชิ้นกุ้ง
ธุรกิจฟาร์มสุกร 9%
ธุรกิจอาหารแช่แข็งพร้อมทาน 6%
ตัวอย่างผลิตภัณฑ์ เช่น ข้าวเหนียวหมูฝอย
ธุรกิจร้านอาหาร 5% 
เช่น ร้านส้มตำ Zaap Classic และร้านข้าวขาหมูยูนนาน
และ ธุรกิจอาหารขบเคี้ยว 4%
เช่น หมูแผ่นอองเทร่
ปัจจุบัน ส. ขอนแก่น มีโรงงาน 3 แห่ง พนักงาน 1,980 คน
และมีมูลค่าบริษัท 1,800 ล้านบาท
ซึ่งก็ถือว่าประสบความสำเร็จมาก 
เมื่อเทียบกับเงินลงทุนวันแรก 3 แสนบาท 
และพนักงานเพียง 8 คน เมื่อ 36 ปีที่แล้ว..
แล้วเรื่องราวของ ส. ขอนแก่น ให้ข้อคิดอะไรกับเรา?
ความสำเร็จของ ส. ขอนแก่น เป็นอีกหนึ่งกรณีศึกษา
ที่สะท้อนให้เห็นว่า ไม่ว่าเราจะเป็นใคร มีทุนเท่าไร
เราก็มีโอกาสประสบความสำเร็จได้เท่าๆ กัน
เหมือนอย่างคุณเจริญ 
ที่แม้ว่าวัยเด็กจะไม่ได้มีชีวิตสวยหรู 
ไม่มีแม้แต่เงินเช่าบ้าน
แต่ด้วยความมุ่งมั่นตั้งใจ 
ทำให้วันนี้ เขาได้กลายมาเป็นเจ้าของธุรกิจ มูลค่าพันล้าน..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-หนังสือ เจริญ รุจิราโสภณ นักธุรกิจ 1,000 ล้าน ผู้สร้างอาณาจักร ส. ขอนแก่น
-
-
-
-